KOMMISSIONENS FORORDNING (EF) Nr. 1800/95 af 25. juli 1995 om ændring af forordning (EØF) nr. 689/92 om fastsættelse af fremgangsmåden ved og betingelserne for interventionsorganernes overtagelse af korn
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved Kommissionens forordning (EF) nr. 1664/95 (2), særlig artikel 5, og
ud fra følgende betragtninger:
Ved Kommissionens forordning (EØF) nr. 689/92 (3), senest ændret ved forordning (EF) nr. 1042/95 (4), er det fastsat, hvilke betingelser korn skal opfylde for at kunne godkendes til interventionsopkøb;
reformen af den fælles landbrugspolitik iværksættes i kornsektoren fra høståret 1993/94, hvilket kan skabe vanskeligheder for producenterne af bestemte kornarter i nogle af Fællesskabets områder; for at svække indkomstvirkningen af disse mekanismer, bør flere af kvalitetsbestemmelserne også fraviges for høståret 1995/96, ligesom det var tilfældet for høståret 1994/95;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Artikel 2, stk. 4, i forordning (EØF) nr. 689/92, affattes således:
»4. Som undtagelse fra stk. 2 gælder følgende for høståret 1995/96:
- på anmodning fra en medlemsstat besluttes det efter proceduren i artikel 23 i forordning (EØF) nr. 1766/92 at fastsætte det maksimale vandindhold til 15 % for korn, der tilbydes til intervention undtagen majs og sorghum
- Grækenland bemyndiges til ved intervention at godkende partier af hård hvede med en andel af bestanddele, som ikke er mangelfrit basiskorn, på 14 %, og hvor urenhederne i form af kerner udgør indtil 7 %, dog højst 5 % for kerner af andre kornarter
- det fradrag, der er fastsat for byg med en egenvægt på under 64 kg/hl, jf. bilag II, tabel III, anvendes ikke.«
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. juli 1995.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. juli 1995.